WILLOW-JEAN PRIME (Labour—Northland): Tēnā koe e te Māngai o te Whare. He tino hōnore tēnei mōku ki te tū i tēnei ahiahi ki te kōrero e pā ana ki te Tahua Pūtea 2021. He mea nui ko au te kaikōrero whakamutunga o te pānuitanga tuatahi o tēnei pire i te ahiahi nei. E tino harikoa ana ahau kotahi piriona tāra i roto i tēnei tahua pūtea mō ngā kaupapa Māori, pērā i te whare, te manatū hauora Māori me te mātauranga Māori anō hoki. Ko te mea tuarua ko ngā penihana, ka piki ake te moni ka whiwhi i ngā tāngata e noho ana i runga i te penihana ia wiki, atu i te toru tekau mā rua tāra ki te rima tekau mā rima tāra ia wiki. Ka piki ake i te moni mō ngā whānau, ka heke iho ngā nama o ngā tamariki e noho i raro i te pōharatanga nō reira e mihi ana ki te Minitā. 